FORSSAN KIHLAKUNNANVIRASTO
	SYYTTÄJÄOSASTO
					p.K.vvvv

Oikeusministeriö

Viite:	Lausuntopyyntö 2.3.2005

ASIA	Syyttäjälaitoksen rakenne- ja resurssityöryhmän välimietintö

Kihlakuntaorganisaation kohtalosta ei ole vielä tehty päätöstä. Eräiden tietojen mukaan siitä päätetään aikaisintaan vuonna 2008.  Syyttäjälaitoksen rakenteesta tulisi päättää vasta sitten, kun on päätetty kihlakuntien jatkosta.  Kihlakunnanviraston toimivuuden takaamiseksi siinä tulisi olla itsenäiset osastot kuten tähänkin asti.

Toimivin ratkaisu olisi edelleen nykyisenlainen järjestelmä.   Käytännössä ei ole esiintynyt sellaisia ongelmia, joita ei olisi voitu hoitaa nykyisellä järjestelmällä.   Paikallistasolta katsottuna toimivalta- ja vastuukysymyksissä ei ole ongelmia syyttäjäyksikön päällikön kannalta.  Yksikkö, jossa on vähintään kaksi syyttäjää ja kaksi toimistosihteeriä, kuten Forssassa on asianlaita, on itsenäisenä yksikkönä osoittautunut täysin toimivaksi.  Tällöin voidaan hoitaa suurin ongelma eli vuosiloman ja sairausloman sijaisuuskysymykset yksikössä.  Jos tilanne harvoin vaatii, yksikkö saa apua muualta yhteistoiminta-alueelta. Yhteistoiminta-alueen päällikön toimenkuvaa ja tehtäviä voidaan tarvittaessa täsmentää.

Mikäli organisaatiomuutoksia tehdään, paras vaihtoehto olisi tällöin n. 30 syyttäjäyksikön malli.  Tällöin etäisyydet yksiköiden välillä eivät muodostu liian suuriksi toimivuuden kannalta.  Mikäli Loimaan käräjäoikeuden liittyminen Forssan käräjäoikeuteen toteutuu, paras ratkaisu Forssan syyttäjäosaston kannalta on se, että tällöin myös Loimaan syyttäjäosasto yhdistettäisiin Forssan syyttäjäosaston kanssa.  Tällöin kyseessä olisi syyttäjäyksikkö, jossa olisi 4 syyttäjää ja 3 toimistosihteeriä.  Mikäli tämä ratkaisu ei ole mahdollista, niin sitten voitaisiin yhdistää Hämeenlinnan ja Forssan syyttäjäyksiköt kuten välimietinnössäkin on yhtenä ehdotelmana.  Huonoin vaihtoehto on perustaa isot syyttäjäyksiköt noudattaen nykyisiä yhteistoimintarajoja.

Forssassa huhtikuun 27 päivänä 2005

Forssan syyttäjäosasto

Timo Eskola
johtava kihlakunnansyyttäjä